b'\n_START_ARTICLE_\nRazbojnik Cefizelj\n_START_PARAGRAPH_\nRazbojnik Cefizelj je eden izmed literarnih likov iz zbirke humoresk Butalci, ki jo je napisal Fran Mil\xc4\x8dinski.\n_START_SECTION_\nPredstavitev literarnega lika\n_START_PARAGRAPH_\nButalci so prebivalci izmi\xc5\xa1ljenega kraja, imenovanega Butale. Imajo se za zelo pametne in pomembne, \xc4\x8deprav so v resnici precej omejeni. Neprestano tekmujejo s prebivalci sosednjega kraja, Tepanj\xc4\x8dani. Razbojnik Cefizelj nastopa v \xc5\xa1tirih poglavjih v knjigi Butalci, torej ima pomembno vlogo v tej knjigi. V Butalah poleg ostalih Butalcev \xc5\xbeivi tudi ob\xc4\x8dinski hlapec, ki ob delavnikih pase govedo in lenobo, ob nedeljah in praznikih pa si na glavo povezne kapo, v roke vzame helebardo ali sulico in se tako prelevi v policaja, ki naj bi bil strah vseh tolovajev. Cefizelj pa je grozanski razbojnik, ki naj bi zadu\xc5\xa1il \xc5\xbee sedem ljudi in tri \xc5\xbeenske. Zelo rad prihaja Butalskemu policaju pred nos in ga izziva s svojimi domiselnimi idejami. Pravzaprav Cefizelj sploh ni tako slab in hudoben, le Butalci ga imajo za takega, ker ima ve\xc4\x8d pameti kot oni sami. Njegova iznajdljivost se ka\xc5\xbee v tem, ko npr. zastonj pride do hleb\xc4\x8dka kruha, ki je v Butalah \xc5\xa1e posebej dober in\xc2\xa0\xc2\xbbprinese okrog\xc2\xab\xc2\xa0policaja, ko mu zagotovi, da je ujel zmaja, ki ga \xc5\xbee tako dolgo i\xc5\xa1\xc4\x8dejo, da ga bodo dali v svoj grb. V ilustracijah je sicer upodobljen kot nevaren, a prebrisan razbojnik. V ve\xc4\x8dini ilustracij ima na glavi kapo in je zanemarjen ter neobrit.\n_START_SECTION_\nPrimerjava z drugimi liki\n_START_PARAGRAPH_\nRazbojnika Cefizlja bi lahko zaradi njegove prirojene premetenosti primerjali s knji\xc5\xbeevnim likom dobrega vojaka \xc5\xa0vejka (Jaroslav Ha\xc5\xa1ek). Ne gre sicer za razbojnika, temve\xc4\x8d za dobrohotnega\xc2\xa0\xc2\xbbpucfleka\xc2\xab\xc2\xa0(nekoliko zani\xc4\x8dljiv izraz za vojaka, ki je dodeljen oficirju za slu\xc5\xbeabnika), ki s svojimi dejanji v prigodah, povezanih z njegovima nadrejenima\xc2\xa0\xc2\xbbfeldkuratom\xc2\xab\xc2\xa0(voja\xc5\xa1kim duhovnikom) Ottom Katzem in kasneje z nadporo\xc4\x8dnikom Luka\xc5\xa1em (\xc5\xa1e bolj nazorno vidno z\xc2\xa0\xc2\xbblajtnantom\xc2\xab\xc2\xa0(poro\xc4\x8dnikom) Dubom) ka\xc5\xbee svojo duhovno superiornost nad njemu nadrejenimi osebki._NEWLINE__NEWLINE_Podobnosti bi lahko na\xc5\xa1li tudi z likom San\xc4\x8da Panse, ki nastopa v knji\xc5\xbeevnem delu Don Kihot. San\xc4\x8do Pansa je bistveno bolj prebrisan, zvit in pametnej\xc5\xa1i lik kot Don Kihot. Za razliko od razbojnika Cefizlja San\xc4\x8do Pansa ostane preprost in naiven v svojih idejah in slepo verjame svojemu vodji, medtem ko razbojnik Cefizelj venomer razmi\xc5\xa1lja in ukrepa s svojo glavo.\n_START_SECTION_\nVsebina humoresk, v katerih nastopa lik\n_START_PARAGRAPH_\nV Butalah so se vsi bali policaja, drugod po svetu pa razbojnika Cefizlja. Cefizelj je hotel spoznati policaja, zato je obiskal Butale. Toda policaj ga je takoj prijel, ko ga je opazil in ga peljal v je\xc4\x8do. Cefizelj si je za\xc5\xbeelel malo kruha in zato je od\xc5\xa1el k peku. Tako mu je u\xc5\xa1el. \xc4\x8cez nekaj tednov se je to ponovilo, in sicer dvakrat. Vendar policaj je tretji\xc4\x8d pokazal jezik za njim, saj je bil tako jezen. Imel je sre\xc4\x8do, da ga Cefizelj ni videl kajti, \xc4\x8de bi ga, bi ga zadavil kot je \xc5\xbee sedem ljudi in tri \xc5\xbeenske._NEWLINE_RAZBOJNIK CEFIZELJ IN OB\xc4\x8cINSKA BLAGAJNA_NEWLINE_Razbojnik Cefizelj je \xc5\xa1e naprej zahajal v Butale k peku. Toda nekega dne mu je zmanjkalo denarja in je sklenil oropati ob\xc4\x8dinsko blagajno. Na mizi je pustil tudi sporo\xc4\x8dilo, da jo je on ukradel. Z blagajno je od\xc5\xa1el k peku ter si kupil kruh. Ko je od\xc5\xa1el, je pek to povedal policaju in ta ga je prijel. Vodil ga je prav do \xc5\xbeupana, ki pa ni mogel priti, ker je bil sredi ju\xc5\xbeine. Policaj pa se je zbal, da ga ne bi Cefizelj izpustil, kajti dr\xc5\xbeal je namre\xc4\x8d on njega._NEWLINE_O DEDCU, BABI IN SVINJI, O CEFIZLJU IN POLICAJU_NEWLINE_Dedec in baba sta zaklala svinjo in ker nista imela vilic, sta od\xc5\xa1la v svet po njih. Med potjo sta sre\xc4\x8dala Cefizlja in sta mu iz\xc4\x8dvekala vse o njuni hi\xc5\xa1i \xc4\x8deprav nista nameravala. Cefizelj pa je med potjo v Butale \xc5\xa1el v njuno hi\xc5\xa1o in ukradel zaklano svinjo. Ko je pri\xc5\xa1el v Butale, je sre\xc4\x8dal policaja. Cefizelj je zbe\xc5\xbeal, svinjo pa pustil na tleh. Policaj je mislil, da je na tleh mrli\xc4\x8d. Medtem sta se vrnila dedec in baba in sta mislila, da so jima muhe pojedle svinjo. Dedec jih je za\xc4\x8del pobijati. Med pobijanjem je ve\xc4\x8dkrat udaril tudi babo. Tedaj pa je stopil v hi\xc5\xa1o policaj in mislil, da koljejo \xc5\xbee drugega. Peljal ju je do svinje in oba sta se razveselila. Policaj je bil slaven, saj je re\xc5\xa1il zaklano svinjo._NEWLINE_BUTALSKI GRB_NEWLINE_Butalci so imeli \xc5\xbee skoraj vse. Manjkal jim je le \xc5\xa1e grb, zato so prosili slikarja \xc4\x8ca\xc4\x8dko, da jim ga nari\xc5\xa1e. \xc4\x8ca\xc4\x8dka je res narisal grb z zmajem na sredini, ki pa je bil v resnici bik. Ko so ga obesili na mestno hi\xc5\xa1o pa je pri\xc5\xa1el mimo Tepanj\xc4\x8dan in povedal, da je na njem narisan bik. Butalci so to hoteli dokazati slikarju \xc4\x8ca\xc4\x8dki, vendar jih ta ni poslu\xc5\xa1al. Medtem je imel policaj polne roke dela. Lovil je razbojnika Cefizlja. Videl je, da nekaj dr\xc5\xbei pod klobukom. Cefizelj mu je rekel, da je notri zmaj, ki ga bodo upodobili v grbu. Policaj mu je rekel, da bo naprej dr\xc5\xbeal on, Cefizelj pa naj gre po kletko, v katero bo zaprl\xc2\xa0\xc2\xbbzmaja\xc2\xab. Cefizelj mu je u\xc5\xa1el, policaj pa ugotovil, da je v klobuku konjska figa. Slikar je hotel narisati nov grb, s klobukom in konjsko figo na sredini, vendar mu je \xc5\xbeupan pla\xc4\x8dal, da ga ne nari\xc5\xa1e.'